Hvis du er over 18 år og har et fysisk eller psykisk handicap, som hindrer dig i at deltage i enkeltfagskurser, almen voksenundervisning eller almen folkeoplysningskurser er du i målgruppen for specialundervisning for voksne.
Specialundervisning for voksne sigter mod at give dig udviklingsmuligheder på lige fod med ikke-handicappede. Specialundervisning for voksne finder sted på enten en specialundervisningsinstitution eller i et forløb, der er særligt tilpasset dig, på en anden undervisningsinstitution.
Der er ingen særlige begrænsninger med hensyn til, hvilke emner du kan vælge. Du kan eksempelvis ønske at blive bedre til at læse, til at bruge en computer, skrive sms-beskeder, til bevægelse og motion og meget mere. Skoleafdelingen i Varde Kommune samarbejder med CSV Esbjerg. Hvis du ønsker et kursus på CSV Esbjerg, skal du kontakte dem. Find kontaktoplysninger på CSV Esbjerg her (åbner i nyt vindue). CSV vil så indbyde dig til en forsamtale. Hvis du ønsker et kursus et andet sted, kan du søge om at tage kurset ved at henvende dig til skoleafdelingen i Varde Kommune. Hvis skoleafdelingen bevilliger dig et kursus, modtager du et brev med alle informationer.
Kursusdeltagelsen er offentligt finansieret og er derfor uden omkostninger for dig. Du har ligeledes ret til at modtage de sædvanlige sociale ydelser under kurset.
Se mere i vejledningen for specialundervisning for voksne.